alibayram/wikipedia-40-langs huggingface dataset:
Z

Z, z er det 26. bogstav i det danske alfabet og det 26. bogstav i det latinske alfabet.

Andre betydninger 

Tegnet Z har mange anvendelser:

 I middelalderen betegnelse for romertallet 2.000.
 Matematisk betegnelse for en ubekendt størrelse ("z").
 Z er forkortelsen for SI-præfikset zetta.
 Matematisk betegnelse for talmængden af heltal ("Z").
 Rumlig koordinat for højde i 3-dimensionale systemer (x-akse, y-akse og z-akse).
 Betegnelse for modelbane i målestok 1:220.
 Partibogstav for Fremskridtspartiet.
 Symbolet for atomnummer ("Z").
 Z-boson
 Romanen Z af Vassilis Vassilikos var baseret på mordet på det græske parlamentsmedlem Grigoris Lambrakis i 1963, samt drabsefterforskningen, der førte helt til tops indenfor græsk politi og regering. Bogen var forbudt i Grækenland under militærjuntaen. Senere blev den filmatiseret af Costa-Gavras med stjerner som Yves Montand og Irene Papas, og vandt i 1969 Oscar som bedste fremmedsproglige film. Mordet på Lambrakis var en skelsættende begivenhed i moderne græsk historie, og bogstavet z blev hans symbol, da det på græsk læses som zei, der også betyder "han lever". Bogstavet z var derfor blandt de mange ting, der blev forbudt af den græske militærjunta. 
 Russiske militærkøretøjer under Ruslands invasion af Ukraine 2022 har påmalet et "Z", måske for at undgå egenbeskydning. Russere og serbere, der støtter invasionen af Ukraine, anvender et "Z", på trods at det ikke findes i det kyrilliske alfabet.

Islandsk sprog 
I islandsk blev z fjernet i 1973, bortset fra i avisen Morgunblaðið.  Oprindeligt var z et vigtigt bogstav i islandsk, da selve ordet "islandsk" blev bøjet med z (islenzk), men Altinget besluttede sig alligevel for at afskaffe bogstavet. Det førte til den længste debat i Alltinget nogensinde. Den varede næsten hele natten, men i dag findes z på islandsk kun i ordet pizzu.

Henvisninger

Eksterne henvisninger 

Latinske bogstaver
Zabrze

Zabrze ( fra 1915 til 1945, ) er en by i det sydlige Polen med  indbyggere. Zabrze ligger i voivodskabet Schlesien i det Øvreschlesiske Industriområde, beliggende omkring floderne Kłodnica (tysk Klodnitz) og Bytomka (tysk Beuthener Wasser). 

I Zabrze er der mange historiske bygninger i byens centrum, størstedelen fra århundredeskiftet.

Sport :
Zabrzes sportsklubber:
 Górnik Zabrze
 Gwarek Zabrze 
 Walka Zabrze
 Piast Pawłów
 Stal Zabrze
 Sparta Zabrze
 Gazobudowa Zabrze 

Media :

Fjernsyn: 
 TV Zabrze
Aviser: 
 Dziennik Zachodni Tygodnik miejski
 Głos Zabrza i Rudy Śląskiej
 Nowiny Zabrzańskie
 Gazeta Miejska Gliwice Zabrze

Personer fra Zabrze 
 Tomasz Bandrowski - fodboldspiller
 Jerzy Gorgoń - fodboldspiller
 Fritz Laband - fodboldspiller
 Jan Riesenkampf - digter og forfatter
 Czesław Śpiewa - sanger og komponist
 Kristian Zimerman - klassiske pianist og dirigent. Vinderen af IX International Piano Competition. Frederic Chopin.
 Horst Eckert alias Janosch - forfatter

Venskabsbyer 
Zabrze er venskabsby med følgende:

Referencer

Eksterne henvisninger 

 Zabrzes officielle hjemmeside 

Byer i Polen
Zambo

Zambo (fra spansk Zambo "en hjulbenet person"), er en forældet og ofte nedsættende benævnelse for individer af blandet herkomst. Oprindeligt betegnede udtrykket afkommet af en sort person og en indianer, men blev i bl.a. Danmark også betegnelsen for en afkom efter sorte og mulatter. 

Udtrykket var benyttet af det spanske koloniimperium og indgik i det spanske casta-system, der blev benyttet til raceinddeling af koloniernes indbyggere. 

I USA blev betegnelsen Sambo benyttet.

Se også 
Mestiz

Noter

Spanske ord og vendinger
Etniske stereotyper
Menneskerace
Zar

En zar eller tsar () er en gammel monark titel, der kan sammenlignes med en konge eller kejser. Ordet er som kejser afledt af det romerske navn Cæsar. Titlen er ikke i officiel brug længere, men har været anvendt historisk i tre lande:

 Zar-Rusland fra 1546 til 1721 (uofficielt blev titlen ofte brugt blandt den russiske befolkning og udlandet til 1917, hvor den sidste russiske zar Nikolaj 2. af Rusland blev afsat under den russiske revolution). Peter den Store antog titlen 'imperator' () (kejser) i 1721, der blev de russiske monarkers officielle titel.

 Bulgarien i 893-1014, 1085-1396 og 1908-1946. Se: Bulgarske tsarer.

 Zarriget Serbien fra 1346 til 1371.

Det kvindelige modstykke til en zar (kejserinde eller dronning) er på russisk og bulgarsk en zariza (царица) og kaldes på ikke-slaviske sprog almindeligvis en zarina eller tsarina. Der har været flere regerende zarinaer; den mest kendte er Katharina 2. af Rusland med tilnavnet den Store.

Referencer

Se også 

Regenters titler
Ruslands historie
Bulgarien
Serbien
Kongelige titler
Monarker
Zar-klokken

Zar-klokken er verdens største klokke, som står ved foden af Ivan Velikij-klokketårnet i Moskvas Kreml. Den blev støbt 1733-1735, vejer 200 tons, er 14,6 m høj med en største diameter på 6,6 m. Under en brand i 1737 faldt den ned fra en midlertidig ophængning. Da man hældte vand på den, for at køle den af, faldt et stykke på 11,5 ton af.

Kilde 
 Lexopen

Kreml og den Røde Plads i Moskva
Monumenter
Zebaot

Zebaot er et ord fra den hebraiske bibel. Det kan oversættes som hærskarer.

I Rom.9,29 har de ældre oversættelser "den Herre Zebaoth"; i 1992 ændret til "Hærskarers Herre".

Bibelske udtryk
Zebraer

Zebraer er en underslægt i hesteslægten blandt de uparrettåede hovdyr. De har karakteristiske hvide og sorte striber og lever i flokke på savanner i det centrale, sydlige og østlige Afrika. Zebraerne er kønsmodne efter 2½-3 år. Drægtighedsperioden varer omkring 12 måneder, hvorefter de får et enkelt føl med en vægt på ca. 30 kg. Føllet dier i ca. 1 år. De kan blive op til 25-30 år gamle. Zebraen er planteæder.

Arter 
Der er tre zebraarter, og mindst otte underarter: 
 Grevys zebra (Equus grevyi)
 Bjergzebra (Equus zebra)
 Cape bjergzebra, Equus zebra
 Hartmanns bjergzebra, Equus hartmannae
 Almindelig zebra eller Steppezebra (Equus burchelli)
 Quagga, Equus quagga quagga (Uddød)
 Burchells zebra, Equus quagga burchellii
 Grants zebra (Equus burchelli boehmi)
 Selous' zebra, Equus quagga borensis
 Chapmans zebra/Damara zebra (Equus burchelli antiquorum, Equus quagga chapmani)
 Crawshay's Zebra, Equus quagga crawshayi

En krydsning mellem zebra og et andet dyr fra hesteslægten kaldes en zebroid. Steppezebraen kan ligesom hesten krydses med æslet. Her i Danmark blev der på Bornholm for år tilbage født en sådan krydsning. Mere almindeligt er krydsning mellem zebra og hest. Der findes hele flokke af sådanne vilde krydsninger i Sydafrika.

Udseende 
Zebraer har karakteristiske mørke og lyse tværstriber. De har lange ører, opadstående manke og små hove. Hver art kendes på stribernes mønstre. Striberne er hvide på sort  eller mørkebrun bund, hos føllene dog lys rødbrun. Steppezebraen kan bl.a. kendes på, at der er "skyggestriber" i de hvide striber. Zebraen vejer ca. 250 kg. Den måler 240 cm i længden og 125 cm i skulderhøjde (stangmål).

Adfærd 

Zebraer er et flokdyr. De lever i småflokke på op til ca. 16 medlemmer, 1 hingst med hopper og deres føl. Når en hingst bliver kønsmoden, bliver den jaget ud af flokken af sin far. Hingste uden flok kan finde sammen i ungkarleflokke eller leve alene. Hingstene kan finde på at kidnappe hopper fra andre flokke, og unge hopper er mere tilbøjelige til at blive kidnappet end ældre hopper.

Hingstens opgave (ud over at stjæle hopper fra hinanden) er også at forsvare flokken mod løver og hyæner. Man har eksempler på, at et spark fra en zebra har slået en plettet hyæne ihjel. Men også zebraens bid kan være farligt. Hingsten har tydeligt kraftigere hals end hoppen med henblik på bedre at kunne slås mod de andre hingste.

Det er meget vanskeligt at træne en zebra til ridning eller til at trække en vogn, men der er eksempler på at det er gjort. I filmen Fartstriber blev der redet på en rigtig zebra.

Kilder og henvisninger 

 :wikispecies:Equus
 Systema naturae 2000 (classification) Equus subg. Hippotigris
Zefyr

Zefyr (Ζέφυρος, Zephyros) er vestenvinden i den græske mytologi, forårsbebuder og den der modner kornet.

Ifælge Hesiod var hans forældre Eos og Aiolos, og hans brødre (også vinde) er Boreas, Notos og Euros.

Græske guder
Zelot

Zelot har flere betydninger:
 Zelot - En tilhænger af en jødisk modstandsgruppe under den romerske besættelse (se Zeloter).
 Zelot - Herfra i overført betydning om en nidkær forkæmper for troen.
 Zelot - eller om en religiøs fanatiker.

Kilder/henvisninger 
 Lexopen
Zenit

Zenit eller issepunkt er et punkt på himlen lodret over iagttageren. Geometrisk: det punkt hvor himmelkuglen skæres af en linje fra Jordens centrum (eller hvilken planet/måne iagttageren står på) gennem iagttagerens position på jordoverfladen og videre ud i verdensrummet. Det modsatte punkt hedder nadir. En person der svæver i himmelrummet har dermed ingen zenit.

I forbindelse med rumfart anvendes begrebet zenit om den side på en genstand, f.eks. et fartøj eller en rumstation, som vender væk fra overfladen på den planet eller måne som genstanden er i kredsløb om (dvs. genstandens overside). Den modsatte side betegnes som nadir.

Se også 

 Verdenshjørne

Topologiske begreber i astronomi
Koordinatsystemer i astronomi
Zeppeliner

Zeppeliner er betegnelsen for en klasse af styrbare kæmpeluftskibe konstrueret med en stiv ramme. Disse luftskibe er opkaldt efter konstruktøren Graf von Zeppelin.

Første Verdenskrig 
I 1909 oprettede den kejserlige tyske hær Heeresluftschiffe-Abteilung med zeppelinere. De skulle bruges til rekognoscering over slagmarken. I 1912 oprettede den kejserlige tyske flåde Marineluftschiffe-Abteilung til maritim rekognoscering. Da 1. verdenskrig brød ud i 1914, havde Tyskland 20-25 operative zeppelinere. Under de indledende rekognosceringer på Vestfronten genemhullede de franske tropper tre zeppelinere, så de mistede bæregassen og lagde sig ned på jorden. Derefter blev de afløst af rekognosceringsbiplaner.

Fra januar 1915 begyndte zeppelinere fra hæren og flåden at terrorbombe Paris og London. Dette blev gjort om natten for at mindske tyskernes tab. De ustadige vinde i højden gjorde det besværligt at bombe disse byer, og præcisionen var dårlig. Modreaktionen var opstilling af luftværnskanoner og projektører. Franske Nieuport 11-jagerfly blev udrustet med otte Le Prieur-raketter og udnyttede zeppelinernes brandfarlige bæregas, brint. Britiske fly kastede bomber ovenpå zeppelinerne. Cirka 60 ud af 88 zeppelinere gik tabt under angrebene, især i 1916. 

Hæren forsøgte også, at anvende zeppelinere til at bringe forsyninger og forstærkninger til de tyske tropper i Afrika, men efter 1917 overførte hæren alle sine zeppelinere til flåden. Flåden anvendte sine zeppelinere dygtigt til at skygge Ententemagternes konvojer og den britiske Home Fleet ved Scapa Flow. I 1919 bestemte Versaillestraktaten, at Tyskland ikke måtte have militære zeppelinere, og de overlevende blev udleveret til sejrherrerne som krigsskadeserstatning.

Efter første verdenskrig 
LZ 129 Hindenburg var et tysk luftskib (Zeppeliner), der mod aftalen blev bygget i 1935. 
USA ville ikke levere den inaktive luftart helium til Nazityskland.
Sammen med søsterskibet LZ 130 Graf Zeppelin var det det største luftfartøj på den tid.
Nazityskland fortsatte med hydrogen/brint. Det fik katastrofale følger.
LZ 129 Hindenburg forulykkede 6. maj 1937 i New Jersey i USA og afsluttede anvendelsen af brint som opdriftsmiddel i luftskibe.

Museer 
 Zeppelin- & Garnisonsmuseum Tønder ved Tønder
 Zeppelin Museum i Friedrichshafen (hjemby for Ferdinand von Zeppelin)
 Albert-Sammt-Zeppelin-Museum i Niederstetten med udstilling over den sidste tyske luftskibkaptajn Albert Sammt
 Aeronauticum in Nordholz – luftskibs- og marineflyvermuseum

Se også 
 Luftskibsbasen i Tønder
 Luftfartens historie

Eksterne henvisninger 
 Zeppelin Luftschifftechnik – Airship Resources
 Zeppelin NT

Luftskibe
Luftfartshistorie
0 (tal)

0 eller nul er dels en talværdi og dels et ciffer i titalssystemet.

Nogle gange skrives nul som 0̷ (engelsk :en:slashed zero) eller ʘ (engelsk :en:dotted zero) for at undgå forveksling med bogstavet stort O eller lille o.

Definition som talværdi 
Nul er størrelsen på den tomme mængde.

Første anvendelse som talværdi 
Begrebet nul som talværdi svarer i henhold til definitionen til størrelsen af den tomme mængde. Der er ingen tvivl om at mennesket siden tidernes morgen har kendt til begrebet tomt eller intet og at man tidligt har udviklet ord for dette begreb eller talværdi. Men en bevidst brug af begrebet som en tællelig værdi på linje med 1, 2 og 3 er sikkert først kommet meget senere.

Første anvendelse som ciffer i positionstalsystem 
Brugen af begrebet nul som ciffer i et positionstalssystem fandtes i Babylon før år 1000 f.Kr. Talsystemet var dog baseret på grundtallet 60 og der blev ikke anvendt et tegn for nul men bare en tom plads.

Omkring år 36 f.Kr. havde mayaerne et positionstalsystem baseret på grundtallet 20 hvor de anvendte nul som ciffer. Talsystemet blev brugt i deres kalender.

Første anvendelse som talværdi i beregninger 
De tidligste beregninger hvor talværdien nul indgår har man fundet i Indien og stammer fra omkring år 900 f.Kr.

Første anvendelse i tidsangivelser 
Omkring år 36 f.Kr. havde mayaindianerne en kalender som var baseret på grundtallet 20. Dagene blev talt fra dag 0 til dag 19.

I Europa blev nul første gang brugt omkring år 525 af munken Dionysius Exiguus i Rom som tidsangivelse til at beskrive forskellen mellem månekalenderen og solkalenderen, som kan variere mellem 0 og 29 dage. Forskellen ændrer sig med 11 dage fra år til år og de første tre år blev forskellen beskrevet med de tre romertal: nulla, xi, xxii

Første anvendelse af 0 som symbol for nul 

Omkring år 160 anvendte grækerne en cirkel med en vandret streg over som symbol for talværdien nul, men ikke for cifferet nul.

Omkring år 870 blev en cirkel anvendt som cifferet nul i titalssystemet på en væg i Chaturbhuja templet Gwalior i Indien.

Det er uklart hvornår den nuværende elliptiske form første gang blev anvendt.

Filosofiske overvejelser 
Nogle af de græske filosoffer havde store problemer med begrebet nul: Hvis nul er det samme som intet, hvordan kan det så selv eksistere?

Inderen Brahmagupta gennemtænkte nul i et værk fra 628.

Det har været drøftet, om tallet er opstået på baggrund af den buddhistiske religions insisteren på en homøostatisk tilstand midt mellem ondt og godt, mørkt og lyst, koldt og varmt, negativt og positivt, at mangle og at eje, sygdom og sundhed osv.

Rækker og mængder 
Nul (0) er det første i rækken af naturlige tal (hvis det hører til denne række – ellers er det det første tal i ). Nul indgår også i mange andre matematiske rækker og mængder.

Se også 
 Tal
 Maya#Matematik
 Arabiske talsystem
 Bandet Nul
 Absolut nulpunkt
 ASCII-NUL

Referencer

Eksterne henvisninger 

 2005-07-11, Sciencedaily: African Grey Parrot Is First Bird To Comprehend Numerical Concept Akin To Zero 
https://videnskab.dk/kultur-samfund/ar-0-eksisterer-ikke 

Bestemte tal
Zeta

Zeta kan henvise til flere ting:

 Zeta (Ζ ζ) er et bogstav i det græske alfabet. Se Zeta (bogstav).
 I matematik: Riemanns zetafunktion.
 Lancia Zeta er en bilmodel fra Lancia.
 Zeta (fyrstedømme)
Zion

Zion eller Sion var oprindeligt navnet på en borg ved Jerusalem. Senere er det brugt til at referere til en bydel i Jerusalem.

Ordet er således oprindeligt jødisk, og begrebet zionisme er således beskrivelsen af den bevægelse, der efter 1. verdenskrig igangsatte bevægelsen om at oprette en jødisk stat i det nuværende Israel.

Jødernes længsel efter Zion er i den kristne tradition blevet til en længsel efter et sikkert/guddommeligt sted, og er derfor i visse kristne lyriske tekster et sindbillede på "at stå på Guds side". I Jesu Kristi Kirke af Sidste Dages Hellige (Tidligere kaldt Mormonkirken) har Zion en særlig betydning, idet de anvender ordet i bred forstand, som et sted (geografisk) hvor Guds folk indsamles. De refererer eksempelvis til et Zion i Amerika men også andre steder.

Referencer 

Jerusalem
Bibelske steder
Bydele
Polske zloty

Zloty (polsk: złoty [ˈzwɔtɨ], forkortelse zł) er den polske møntenhed og valuta.

Złoty betyder "et guldstykke" på polsk.

På grund af hyperinflation i de første år af 1990'erne, blev decimalen flyttet fire positioner. 10.000 af den gamle valuta (PLZ) blev til en ny zloty (PLN).

Zloty blev introduceret i 1924 efter hyperinflation og monetært kaos i årene efter 1. verdenskrig. Den afløste den polske mark (1 zloty = 1.800.000 mark), som havde været i brug siden 1919. 

Polen er forpligtet til at indføre euroen, men det forventes ikke at ske i den nærmeste fremtid.

1 zloty = 100 groszy 

1 zloty = 1,75 danske kroner (November 2019)

Referencer 

Polens økonomi
Zobel

Zobelen (Martes zibellina) er et rovdyr af mårfamilien.

Zobelen er et værdifuldt og efterstræbt pelsdyr, som er udbredt i Sibirien.

Dyr fra Nordasien
Mårfamilien
Zodiakallys

Zodiakallys er en svag, næsten trekantet lyskegle på nattehimlen, som forekommer i nærheden af Solen langs ekliptika eller zodiakalen (Dyrekredsen). På nordlige breddegrader er zodikallys mest synligt på vesthimlen om foråret efter skumringen (aften), eller på augusthimlen om efteråret lige før daggry (morgen). Zodiakallys er så svagt, at det kan blive tilsløret af månelys eller lysforurening. I troperne er zodiakallys synlig året rundt.

Fænomenet blev undersøgt af den italienske astronom Giovanni Cassini i 1683, men det blev først forstået og forklaret af Nicolas Fatio de Duillier i 1684.

Zodiakallys er tilbagekastet sollys fra interplanetarisk støv, der befinder sig i ekliptika, det samme plan som Jordens bane om Solen.

Kilder/henvisninger 

 The Unwavering Truth about the Zodiacal Light thunderbolts.info 
 Zodiacal Light Vs. Milky Way NASA 
 Introduktion til stjernehimlen Ole Rømer observatoriet
 Astronomy picture of the day

Solen
Optiske fænomener og begreber
Helvedesild

Helvedesild eller zona eller herpes zoster er et smertefuldt udslæt som skyldes varicella zoster virus (VZV) også kendt som human herpesvirus 3 (HHV-3), der også forårsager børnesygdommen skoldkopper.

Årsag 
De fleste danskere har haft skoldkopper på et tidspunkt i deres barndom. På trods af sygdommen hurtigt går over og sjældent giver komplikationer, forsvinder infektionsårsagen, VZV, imidlertid ikke. VZV opholder sig latent på sensoriske nerveganglier, og bryder typisk ud, når kroppen af forskellige årsager ikke er i stand til at holde infektionen latent mere. Derved breder viruset sig under huden, og inficerer på ny hudceller hvorved antallet af vira mangedobles.

Symptomer 
Det primære symptom på helvedesild er et meget smertefuldt udslæt, som kan forekomme alle steder, men er almindeligvis lokaliseret til torso. En anden, dog meget sjældnere udgave af sygdommen, opstår når viruset udbredes langs synsnerven, med øjenkomplikationer til følge – såkaldt oftalmisk zoster.

Behandling 
I svære tilfælde behandles helvedesild med antivirale midler mod herpesvira, primært peroral aciclovir, samt øjensalve ved øjenindblanding.

Forebyggelse 
Næsten alle danskere har på et tidspunkt været inficeret med VZV. Hvorfor sygdommen senere i livet går i udbrud er et delvist ubesvaret spørgsmål, men man ved, at anfald af helvedesild ofte udløses af "triggere", blandt andet
 Stress
 Kvæstelser, sår
 Anden infektionssygdom
 Feber
 HIV eller anden immunsystemsundertrykkelse
 Sollys

Prognose 
Sygdommen stopper, som de fleste andre herpeslidelser (eksempelvis forkølelsessår), af sig selv, eller ved behandling med aciclovir. VZV er dog en permanent infektion, og sygdommen kan på ethvert tidspunkt, såfremt forholdene er til det, bryde ud igen.

Referencer 

Virussygdomme
Herpesviridae
Zone

En zone kan have flere betydninger:

 Jord(bælte), 
 Himmelegn, 
 Område (administrativt eller klimatisk), 
 Mindste afdeling af en landskabsform.
 Zone (Lombardiet) -  en italiensk by (og kommune) i regionen Lombardiet i Italien
Zoologi

Zoologi er videnskaben om dyrene. En person som beskæftiger sig med zoologi kaldes en zoolog. Navnet kommer af oldgræsk ζῷον, zōion ("zoo-") = levende væsen + λόγος, logos, ("-logi" = viden).

Se også 
 kryptozoologi
 biologi
 entomologi

Eksterne henvisninger 

Biologi
Zoologisk have

En zoologisk have, zoo eller dyrepark er et sted, hvor både vilde og tamme dyr holdes i indhegninger eller bure, så besøgende kan se dem.

Historie og etymologi 
Tidlige dyresamlinger er kendt fra de egyptiske, assyriske, kinesiske og aztekiske riger. Omkring år 1500 f.Kr. blev der holdt en giraf i gudens Amons hellige haver. Montezumas volierer med fugle, rovdyr og krybdyr er beskrevet fra Cortez tid i Sydamerika. Efter faldet af Romerriget er ingen zoologisk haver dokumenteret i Europa indtil renæssancen, hvor prinser igen begyndte at bygge dyreparker.

Udtrykket dyrepark går tilbage til ordet dyrgård fra det tyske Tiergarten, som i middelalderen betød et område med vilde dyr, hovedsagelig hjorte og andre indfødte fauna. Ofte var dyrgårdene før dette jagtmarker for kongelige. Selv i dag hedder dyreparken i Helsingfors på lidt ældre finlandssvensk Högholmens djurgård.

Danmark

København 
Zoologisk Have i København har været en privat institution siden grundlæggelsen i 1859. Fra 1972 blev det økonomiske fundament for Zoologiske Have ændret til en selvejende institution med økonomisk statstilskud.

Maribo 
Knuthenborg Safaripark er en dyrepark på godset Knuthenborg umiddelbart sydvest for Bandholm på Lollands nordkyst. Safariparken har flere end 1000 dyr fordelt på cirka 70 dyrearter, Danmarks største natur- og vandlegeplads samt Dinosaurskoven fra 2018.

Dyrparker i dag 
Blandt de største er Berlin Zoo (Tyskland), Bronx Zoo (USA), Henry Doorly Zoo (USA), Moskva Zoo (Rusland), Plzeň Zoo (Tjekkiet), San Diego Zoo (USA) og Tierpark Berlin (Tyskland).

En zoologisk have bruges oftest til at vise dyr frem i åbningstiden.

Nogle zoologiske haver holder sjældne dyr, som de forsøger at få til at yngle, i håb om at opretholde dets eksistens.

I Danmark er der blandt andre, følgende zoologiske haver:
 Aalborg Zoo
 AQUA Akvarium og Dyrepark
 Blåvand Zoo
 Den blå planet
 Givskud Zoo
 Guldborgsund Zoo
 Kattegatcentret
 Knuthenborg Safaripark
 Krokodille Zoo
 København Zoo
 Næstved Zoo
 Odense Zoo
 Odsherred Zoo
 Randers Regnskov
 Ree Park
 Skandinavisk Dyrepark
 Jyllands Park Zoo
 Nordsøen Oceanarium

Noter

Eksterne henvisninger 

 Liste over udvalgte zoologiske haver i Europa 
 Lov om statstilskud til zoologiske anlæg
Zoopatologi

Zoopatologi er læren om dyrenes sygdomme.

Se også 
Veterinær

 
Zoologi
Zopf-stil

Zopf-stil er en midteuropæisk stilperiode i overgangen mellem rokoko og klassicismen omkring 1760-90.

Zopf er egentlig det tyske ord for fletning, men i denne sammenhæng betyder det nærmere altmodisch.

Stilperioder
Zürich

Zürich er den største by i Schweiz med sine  indbyggere (med forstæder 1,31 mio.; metropol: 1,83 mio.). Byen er hovedstad i kanton Zürich, og ligger i naturskønne omgivelser ved Zürichsøen og gennemstrømmes af floden Limmat.

Byens lufthavn, Zürich Lufthavn, er beliggende 13 km nord for byen, og ekspederede 24.802.466 passagerer i 2012.

Byen har universitet (Universität Zürich), teknisk universitet (ETH Zürich), finanscentrum og tekstil-, maskin- og grafisk industri. 

Zürich var allerede en keltisk bebyggelse og havde i Romertiden et kastel og i Højmiddelalderen en borg for de tyske konger/kejsere. Byen blev i 1218 en fri rigsstad, og blev i 1351 medlem af det Schweiziske Edsforbund. Byen var i Reformationstiden et centrum for protestantisme (reformator i Zürich var Ulrich eller Huldreich Zwingli).

I slutningen af det 19. og starten af det 20. århundrede var Zürich et yndet tilflugtssted for politiske flytninge fra Østeuropa; blandt andre Vladimir Lenin og Rosa Luxemburg har boet i Zürich.

Referencer

Ekstern kilde/henvisning 

 Lexopen
 Zürich Photos 

Byer i Schweiz
 
Frie rigsstæder
Zygomorf

Zygomorf (monosymmetrisk) er et begreb inden for biologien, der bruges til at klassificere planters blomster.

Man kan kun anlægge én symmetriakse gennem zygomorfe blomster.
Et eksempel er planter af Maskeblomst-familien (Scrophulariaceae) som altid er zygomorfe.
Et velkendt eksempel er Almindelig Fingerbøl (digitalis purpurea, se billede).
Fingerbøl er dog i dag regnet til Vejbred-familien.

Plantemorfologi
Zygote

En zygote er resultatet af en befrugtning. Når en ægcelle og en sædcelle sammensmeltes til en enkelt diploid celle, kaldes denne en zygote eller en befrugtet ægcelle. En zygote vil gennemgå celledelinger og blive til et foster. En zygote indeholder arvemateriale, som dels stammer fra ægcellen, dels fra spermatozoen.

Se også 
 Embryon

Biologi
Cellebiologi
Åben dokumentstandard

En åben dokumentstandard er i computerterminologi et filformat til (tekstbehandlings-) dokumenter, hvis beskrivelse er frit tilgængelig, og ikke omfattet af patenter.
Åben standard

En åben standard er en teknisk specifikation, som er offentligt tilgængeligt, der har til formål at nå et bestemt mål. Ved at tillade at alle kan bruge standarden, kan man øge kompatibiliteten mellem diverse hardware- og software-komponenter. Fordelen er, at alle med et vist teknisk kendskab og det nødvendige udstyr til at implementere løsningen, kan bygge eller programmere noget, der virker sammen med udstyr, som bliver produceret af et andet firma.

Mange standarder er ejet af et selskab i stedet for at være åbne, og derfor må man indhente en licens fra den organisation, som ejer rettighederne til standarden, før man bruger den. En åben standard betyder ikke nødvendigvis, at man ikke behøver en indhente en licens til patentrettighederne for at bruge standarden, eller at licensen findes frit tilgængeligt. F.eks. bliver standarderne udgivet af det internationale standardiseringsorganisationer som ITU, ISO og IEC for det meste betragtet som åbne, men de kan i visse tilfælde kræve en vis sum af penge for licensen til patentrettighederne før implementationen.

Fredag den 2. juni 2006 vedtog Folketinget enstemmigt Det Radikale Venstres forslag om at gøre åbne it-standarder obligatoriske i det offentlige. Oprindeligt lagde forslaget op til at åbne standarder skulle indføres pr. 1. januar 2008. Dansk Folkeparti fik dog tilføjet "eller så snart det er teknisk muligt." Nogle mener at forslaget kun virker som en hensigtserklæring om at benytte åbne standarder i det offentlige, uden noget reelt krav. Regeringspartierne modarbejdede beslutningsforslaget indtil sidste øjeblik, men endte med at stemme for. Venstres IT-ordfører Michael Aastrup Jensen så gerne at man gik endnu længere.

Eksempler på åbne standarder

Hardware 
 ISA (en specifikation af IBM, som senere blev standardiseret af IEEE)
 PCI (en specifikation af Intel)
 AGP (en specifikation af Intel)

Software 
 HTML/XHTML (specifikation af W3C)
 SQL (em specifikation godkendt af ANSI og ISO med forskellige varianter og uofficielle tilføjelser)
 IP (en specifikation af IETF )
 TCP (en specifikation af IETF )
 UDP (en specifikation af IETF)
 PDF (en specifikation af Adobe Systems Incorporated)
 ASCII
 Email
 FTP
 NNTP Usenet
 PNG
 OpenDocument til kontordokumenter, version 1.0 er som ISO-standard, og både version 1.0 og 11 er godkendt som OASIS-standard.
 Office Open XML til kontordokumenter, godkendt af ECMA (ECMA-376) og er i process til evt. godkendelse hos ISO/IEC (DIS 29500).
 AUTOSAR
 OpenETCS

Virksomhedsdrift 
 Kvalitetssikring – ISO 9000

Kilder/referencer

Se også 
 Standard
 RFC Request for comments

Eksterne henvisninger 
 Open Standards: Principles and Practice 
 The Principles of Open Standards
 Valoris report on Open Document Formats
 Folketingets beslutning om åbne standarder 2. juni 2006
Aalborgtårnet

Aalborgtårnet er et 55 meter højt tårn i Aalborg, som blev opført i 1933 i forbindelse med Nordjysk Udstilling. Det er tegnet af arkitekt Carlo Odgård og konstrueret af civilingeniør Svend Rønnow på Aalborg Værft.

Tårnet står på en 50 meter høj bakke, og toppen er dermed 105 meter over Limfjorden. Man kan fra april til september komme op i tårnet og opleve udsigten over det meste af byen, samt over Limfjorden til Nørresundby. I toppen af tårnet findes en restaurant med plads til 50 personer.

I 2005 blev tårnet restaureret, bl.a. på grund af nedstyrtningsfare.

Ekstern kilde/henvisning 

 Hjemmeside

Tårnet
Tårne i Danmark
Åndernes Hus

Åndernes Hus (1982) (La casa de los espíritus) er en roman skrevet af den chilenske forfatter Isabel Allende (født 1942, datter af fætteren til Chiles tidligere præsident Salvador Allende, som den sidste del af bogen indirekte kredser om). Bogen er en chilensk slægtsroman omhandlende tre generationer (fra starten af d. 20 århundrede til omkring 1973) med den iltre (og dybt konservative) Esteban Trueba som hovedperson.

Fortæller 
Bogens handling skrives skiftevis af Estebans barnebarn, Alba, der bruger sin mormor Claras dagbøger som kilde til den del af handlingen, som foregår før hendes egen tid, og skiftevis fortælles den direkte som Esteban erindrer den. På grund af førstnævnte og det faktum at Clara er langt mere sympatisk end Esteban, kan læseren nemt komme til at tro, at det i virkeligheden er Clara – og flere andre undervejs, der er hovedpersonen.

Stilart 
Bogen er skrevet i en magisk realistisk stil, idet der bl.a. forekommer hændelser, som ville være fuldstændigt umulige i den virkelige verden, men som i bogen bliver opfattet som sandsynlige, men dog ikke specielt acceptable. Det bedste eksempel på dette er Clara, der både viser evner til at flytte objekter med tankens kraft og kommunikere med ånderne. Ydermere forekommer der lange opremsninger, hvor hver ting taget for sig lyder fuldt ud plausibelt, men som tilsammen ville være fuldstændigt umuligt.

Filmatisering 
Åndernes Hus blev i 1993 filmatiseret. Den blev instrueret af Bille August, der prøvede at fjerne den magiske realisme fra fortællingen, se Åndernes hus (film).

Romaner fra Chile
Litteratur i 1982
Kultur i Chile
Ångstrøm

Ångstrøm (Å) er en måleenhed for længde, 1 Å = 10-10 meter. Enheden er hensigtsmæssig ved beskrivelse af atomdiametre og længden af kemiske bindinger. Eksempelvis har et hydrogenatom en diameter på to gange Bohr-radius eller ca. 1,06 Å, og en C-C-enkeltbinding i en alkan en længde på ca. 1,2 Å. Måleenheden benyttes især inden for kemi, atomfysik, kvantemekanik og molekylærbiologi.

Enheden er opkaldt efter den svenske fysiker Anders Jonas Ångström.

SI-enhederne for sådanne små længder er pikometer og nanometer. 1 pm = 0,01 Å, mens 1 nm = 10 Å.

Længdeenheder
År

Et år er den tid, det tager Jorden at foretage en omkredsning af Solen. Et tropisk middelsolår er 365,24219878 døgn målt mellem to på hinanden følgende forårsjævndøgn. I Danmark anvendes den gregorianske kalender til at tælle dagene i et år og til at angive årstal. Man anvender skudår for at tilpasse kalenderår til middelsolår.

Det meteorologiske år regnes fra 1. december. I norrøn tid ønskede man hinanden "ár og friďr" - rigdom og fred. Året var løseligt inddelt i sommer- og vinterhalvår. Sommeren var den produktive tid (såtid, fåremåned og hømåned), vinteren var hvile- og forbrugstid, hvor ritualerne overtog, især i forbindelse med julefejringen.

Etymologi 
Ordet "år" har samme rod som engelsk year og tysk Jahr; beslægtet med græsk hôros, tid og hōra, time.

På norrønt betegnede ordet "år" ikke kun solåret, men havde også betydningen "frugtbarhed", hvoraf modsætningen uår, der betyder et år med sult og nød grundet misvækst og svigtende avlinger.

Se også 
 For en liste over alle år der er bekrevet i Wikipedia, se årti, århundreder og historie.
 Anno
 Annum
 År og dag

Kilder 

 
Tidsenheder
Kalendere
År og dag

År og dag betyder i retssprog en periode på et år og seks uger. I ældre tid betegnede det en periode på et år og en dag. Ifølge Christian 5.s Danske Lov havde et tidsrum af et år og seks uger retlig betydning, fordi det ofte benyttedes som en frist, inden hvilken visse skridt skulle foretages, for at en given ret kunne bevares. Fristen havde f.eks. betydning som forældelsesfrist for ejers krav på hitte- og strandingsgods, dommes eksekutionskraft og kreditorers krav.

Juridiske begreber
Åreforkalkning

Åreforkalkning (hjerte-kar-sygdom, atherosklerose og arteriosklerose) er den hyppigste årsag til dødsfald i Danmark; hvert år dør 23.000 danskere af hjerte-karsygdom.

Forkalkningen er en fortykkelse af pulsårernes vægge, ofte i hjertets kranspulsårer, i hjernens kar og benene; sidstnævnte kan hyppigt nødvendiggøre amputation. 

Fortykkelsen består af fedt, der er indlejret i bindevæv og glatte muskelceller. Hvis fortykkelsen fortsætter, vil der efterhånden være så smal en passage for blodet, at der kan rives hul på karvæggen, og der kan dannes en blodprop. Hvis åreforkalkningen sidder i hovedpulsåren (aorta), kan der opstå livsfarlige udposninger på aorta (aneurismer).

Hjerte-kar-sygdomme er multifaktorielle sygdomme: en lang række faktorer har indflydelse på udviklingen af sygdommen. 

De kan opdeles i arvelige faktorer og miljøfaktorer: 

Blandt de arvelige faktorer er karvægsforhold og tendens til blodsammenklumpning (koagulation).

Miljøfaktorerne er bl.a. stress, tobaksrygning, motion, ernæring, blodtryk og fedme. Sukkersyge er meget ofte ledsaget af sygdom i pulsårernes væg.

Kilder/henvisninger

Eksterne henvisninger 
 16.05.2004, Ing.dk: Appelsinskræller indeholder en effektiv kolesterolfjerner
 2004-04-27, Sciencedaily: Cholesterol Levels Fluctuate With The Seasons Citat: "...Although the mechanism for this phenomenon is not clear, such variation could result in larger numbers of people being diagnosed as having high cholesterol in the winter, the article states..."

Blodsygdomme
Aldring
Årefod

En årefod er i zoologi en fuglefod med de fire tæer siddende i samme plan og forbundet med svømmehud. Tæerne har små kløer.

Årefodede fugle er havfugle, der dykker efter føden. Årefoden har den fordel, at den giver stor fart, når den føres gennem vandet. Svømmehudens store overflade presser vandet tilbage, og kraften overføres til fuglen, som kommer hurtigt fremad. Foden fungerer altså som en åre.

Eksempler på årefodede fugle er Skarv og Sule.

Årefodede 
De årefodede var traditionelt en orden af fugle, der omfattede alle fugle med årefod og andre fællestræk som eksempelvis en bar strubeplet, manglende rugepletter og helt eller delvis lukkede næsebor. Ved DNA-undersøgelser af forskellige årefodede fuglearter har det vist sig, at de ikke alle er beslægtede. Der har i stedet været tale om konvergent evolution, hvor fuglene har udviklet ens træk. De årefodede deles nu i ordenerne Suliformes (bl.a. suler, skarver og fregatfugle), Pelecaniformes (bl.a. pelikaner samt nu også hejrer og ibisser) og den kun fjernt beslægtede Phaethontiformes (tropikfugle).

Den tidligere orden kunne omfatte familierne:
 Familie Tropikfugle Phaethontidae
 Familie Suler Sulidae
 Familie Skarver Phalacrocoracidae
 Familie Slangehalsfugle Anhingidae
 Familie Pelikaner Pelecanidae
 Familie Fregatfugle Fregatidae

Se også 
 Pelecaniformes
 Suliformes

Kilder 
 J. Bryan Nelson: Pelicans, Cormorants and their relatives. Oxford University Press, 2005, .
 R. Hørring. Danmarks Fauna. Fugle I. Andefugle og Hønsefugle, side 50-52. Gads Forlag/Dansk naturhistorisk Forening 1919. Copyright udløbet.
 Danske navne på alverdens FUGLE Arkiveret version fra juli 2013.
 Gill, F & D Donsker (Eds). 2015. IOC World Bird List (v 5.1). . Arkiveret
Skovhøns (urfugle)

Skovhøns (Tetraonini), også kaldet urfugle eller årfugle er en gruppe af hønsefugle i fasanfamilien, der hører hjemme i den nordlige tempererede nåleskovszone i Nordamerika, Europa og det nordlige Asien.

Urfugle er mellemstore eller store hønsefugle, der findes i skove, på tundra, i moser, på heder samt i fjelde. De lever på jorden af planteføde og har korte og afrundede vinger. Mellemfoden (tarsen) er fjerklædt og nogle arter har også fjerklædte tæer. I Danmark var urfuglen den eneste repræsentant for denne gruppe indtil den blev erklæret uddød i 2001. Formen urfugl er i øvrigt en omdannelse af det oprindelige årfugl.

Gruppen blev tidligere regnet for en selvstændig familie (Tetraonidae) indenfor hønsefuglenes orden, men regnes nu for en underfamilie (Tetraoninae) eller tribus i fasanfamilien. Den består af ni slægter med i alt 19 arter.

Arter 
Eksempler på arter er:
 Dalrype (Lagopus lagopus)
 Fjeldrype (Lagopus muta)
 Hjerpe (Tetrastes bonasia)
 Tjur (Tetrao urogallus)
 Urfugl (Lyrurus tetrix)

Kilder og eksterne henvisninger 

 Finn Salomonsen og Gustaf Rudebeck (red.), Danmarks Fugle, bind 1. Branner og Korch, København, 1960'erne.
 M. Beaman, S. Madge & Klaus Malling Olsen, Fuglene i Europa, Nordafrika og Mellemøsten, Gads Forlag 1998. .
 Danske navne på alverdens FUGLE Arkiveret version fra juli 2013.
 Gill, F & D Donsker (Eds). 2015. IOC World Bird List (v 5.1). . Arkiveret
 John H. Boyd: Taxonomy in Flux Sammenfatning af forskningsresultater indenfor fuglenes fylogenetiske systematik. Arkiveret

Fasanfugle
Ødem

Ødem (gr. οἴδημα, oidema, "opsvulmet") er en ophobning af væske i kroppens væv. En ældre betegnelse er vattersot.

Generelt er årsagen enten en forøget sekretion af ekstracellulærvæske til cellemellemrummene, eller en formindsket drænering.

Se også

Lymfødem
Albumin
Celle (biologi)
Væskebalance
Vandtransport (biologi)
Elefantiasis

Fysiologi
Dødsårsager
Ødipuskompleks

Udtrykket ødipuskompleks stammer fra den græske sagnkonge Ødipus, der ifølge myten blev gift med sin mor.

Ødipuskompleks bruges i psykoanalysen som en betegnelse for ubevidst, seksuelt betonet kærlighed til forælderen af det modsatte køn (for sønnen er det kærlighed til moderen, og for datteren er det kærlighed til faderen) samt et had til forælderen af samme køn, opstået i en meget tidlig barndom og som regel hurtigt fortrængt til underbevidstheden.

Barnet knytter sig til moderen. Barnet bliver seksuelt stimuleret via det orale organ, når det dier ved moderens bryst. Barnet ønsker, at faderen skal forblive borte, da det vil give barnet mere tid med moderen. Men dette lykkes ikke for barnet – det ser, at faderen er større og stærkere end ham selv, og får kastrastionsangst.

Barnet indser, at 'kampen om mor' er tabt, og vil så derefter søge en kæreste, som minder barnet om dets mor.

Den kvindelige version af dette er Elektrakomplekset.

Se også 
 Incest
 Elektrakompleks

Kilder/henvisninger

 Lexopen

Psykologi
Økocid

Økocid er en græsk/latinsk betegnelse for et stof, der kan medføre ødelæggelse af et miljø med gift eller forurening.

Eksempler på økocider
Bly (forårsager kroniske skader på centralnervesystemet)
CFC (forårsager huller i ozonlaget)
Metylisocynat (udslip i Bhopal)

Forurening
Økonoma

En økonoma er en sundhedsuddannet person, der er ansat i eller leder af et køkken på et sygehus, plejehjem eller i en institution.

Uddannelsen til økonoma blev i 2002 slået sammen med de to uddannelser til ernærings- og husholdningsøkonom og klinisk diætist til den nye uddannelse professionsbachelor i ernæring og sundhed.

Siden 2002 har flere økonomaer videreuddannet sig til professionsbachelorer i ernæring og sundhed, omend der stadig findes en del økonomaer.

Se også
 Professionsbachelor i ernæring og sundhed

Videregående uddannelser i Danmark
Stillingsbetegnelser inden for sundhed
Økonometri

Økonometri er et videnskabeligt forskningsområde inden for økonomi, der anvender statistik og matematik til at analysere kvantitativ information. En person der arbejder med økonometri kaldes en økonometriker. Økonometri anvendes bredt inden for mange forskellige økonomiske discipliner, hvor man søger at afdække sammenhænge mellem forskellige økonomiske og forretningsmæssige variable. Der findes flere formelle definitioner på hvad man præcis forstår ved udtrykket økonometri

Overordnet opdeles økonometri i teoretisk økonometri, der har fokus på matematiske og statistiske egenskaber ved den økonometriske anvendelse, og anvendt økonometri hvor fokus er på den praktiske anvendelse af økonomisk data i empiriske studier.

Historie 
Økonometri blev grundlagt som en videnskabeligt forskningsområde i 1930'erne, hvor nordmanden Ragnar Frisch ofte akrediteres som grundlæggeren af videnskaben. Som udgangspunkt var fokus på makroøkonomiske problemstillinger, hvor man søgte at hjælpe offentlige instanser og større virksomheder med at forbedre deres langsigtede økonomiske beslutninger. Op igennem 1900'tallet udviklede økonometrien sig til at være et af de allervigtigste forskningsområder inden for økonomi.

Metode 
Teoretisk økonometri studerer de statistiske egenskaber ved økonometriske procedurer. Herunder efficiens af estimatorere og stikprøveudvælgelse.

Anvendt økonometri beskriver sammenhænge i data hentet fra "den virkelige verden", og herved blive klogere på økonomiske modeller, analysere historisk data og forecaste fremtiden.

Økonometrikere studerer typisk tre former for data: cross-section (tværsnit), tidsserier og paneldata.

Grundlæggende økonometriske modeller: lineær regression
Det grundlæggende værktøj for økonometri er lineære regressionsmodeller. I moderne økonometri, er andre statistiske værktøjer også ofte anvendt, men lineær regression er stadig den mest anvendte udgangspunkt til analyse. Estimering af en lineær regression på to variabler kan visualiseres som en linje, som igennem en række observationer repræsenterer sammenhængen imellem den afhængelige og den forklarende variable.

Et eksempel på lineær regression i økonometri er sammenhængen imellem vækst i BNP i procent og arbejdsløsraten (I dette eksempel data for USA fra 1949 til 2011). Dette forhold kan blive repræsenteret via lineær regression, hvor ændringen i ledigheden () er en funktion af et skæringspunkt (), en given værdi af BNP-væksten ganget med en hældningskoefficient  og et fejlled, :

De ukendte parametre  og  kan vi derefter estimere. Her er  estimeret til at være −1.77 og  er estimeret til at være 0.83. Det betyder, at hvis væksten i BNP steg med et procentpoint, ville arbejdsløsheden forudsiges at falde med 1,77 point. Modellen kunne derefter testes for statistisk signifikans, for om en stigning i væksten er forbundet med et fald i arbejdsløsheden, som er nul-hypotesen. Hvis estimeringer af  ikke viser sig at være signifikant forskellig fra 0, vil testen mislykkes i at finde beviser for, at ændringer i vækstraten og arbejdsløsheden var relateret.

Referencer  

Matematiske og kvantitative metoder (økonomi)
Formelle videnskaber
Økumene

Økumene betød i det gamle Grækenland (omkr. 300-tallet) "den beboede del af verden". I forbindelse med Romerriget og Det Ny Testamente betyder det "verden"; men ofte underforstået "det romerske imperium".

Etymologi 
græsk οἰκουμένη Oikoumene "beboet" af verbet οἰκω oiko "jeg bor".

Økonomi og Økologi deler denne oprindelse via οἰκος oikos "hus", "hjem" eller "hushold".

Se også 
 Økumeni

Grækenland i antikken
Kristendom i antikken
Øm Kloster museum

Øm Kloster Museum er et museum, der belyser Øm Kloster, ligger mellem Mossø og Gudensø. 
På museet kan man se et af Danmarks bedst belyste middelalderklostre 
samt de mange genstande og skeletter fra de arkæologiske udgravninger af klosterruinen.

Peder Elafsøn, der var biskop i Århus til 1246 ligger begravet her.

Historie 
De første udgravninger af stedet begyndte i 1886. De blev ledet af Nationalmuseet og Historisk Samfund for Århus Stift, og i 1931 ansatte man Anders Andersen som daglig leder på stedet. Anders Andersen arbejdede under ledelse af arkitekt C. M. Smidt fra Nationalmuseet, men var ansat og lønnet af Historisk Samfund for Århus Stift.

Ved de omfattende udgravninger er grundridset af klosteret afdækket. I og omkring klosterkirken har man fundet mere end 500 grave. Undersøgelse af skeletterne har givet stor viden om tidens sygdomme og behandlingsmetoder.

Museet blev grundlag i 1911 ved at foreningen Historisk Samfund for Århus Stift købte jordlodder på området som var sat til salg.

I dag er Øm Kloster en del af Skanderborg Museums arkæologiske ansvarsområde, hvilket det har været siden 2007.
 
I 1989 besøgte Pave Johannes Paul 2. museet.

Museets ledere 
 1931-1960: Anders Andersen
 1960-2000: Holger Garner
 2000-2005: Bo Gregersen
 2005-nu: Lene Mollerup

Se også 
 Øm Kloster

Referencer 

Historiske museer i Danmark
Religion i middelalderen
Bygninger, konstruktioner og anlæg i Skanderborg Kommune
Museer etableret i 1911
Museer i Region Midtjylland
Oinochoe

Oinochoe (gr. οἰνοχόη "vinkande") er en lerkande til servering af  vin. Den fyldes i et blandingskar, et krater (græsk kra'ter), hvor vin og vand blandes.

Grækenland i antikken
Keramik
Ønologi

Ønologi er studiet af vin. Navnet stammer fra  (oinos), som betyder vin. Louis Pasteur betragtes som stamfaderen til den moderne ønologi. Siden 1955 er ønologi et fireårigt studium i botanik, fysik, kemi, mikrobiologi med mere. Uddannelsen kan primært tages ved universiteter i Frankrig, men også i enkelte andre lande.

Vin
Østens Assyriske Kirke

Østens Assyriske Kirke er en af verdens ældste kristne kirker. Dens forgænger i det gamle Mesopotamien, det nuværende Irak og den sydlige del af Tyrkiet, blev grundlagt allerede midt i det første århundrede af apostlen Thomas. Under det nestorianske skisma i året 431 brød kristendommen i Mesopotamien med resten af den oprindelige kristne kirke, altså tyve år før de orientalske ortodokse kirker.

Østens Assyriske Kirke er den første kristne tradition, der nåede Indien og Fjernøsten. Apostlen Thomas selv nåede at etablere kristendommen i sydvest-Indien, hvor den så hørte under Østens Kirke efter det nestorianske skisma, og hvor kirken stadigvæk findes i dag. I 600-tallet nåede dens missionsarbejde ad Silkevejen helt til Kina og Mongoliet.

Østens assyriske kirke tilslutter sig den nikæno-konstantinopolitanske trosbekendelse, som blev formuleret ved det første koncil i Nikæa.

Østens Assyriske Kirke er kendt blandt andet ved navnet Kirken af Persien og fejlagtigt som den "Nestorianske" Kirke af vestlige kristne.

Pr. 1. januar 2001 havde Østens Assyriske Kirke i Danmark 346 medlemmer. Folkekirken havde 4.532.635.

Kilder/henvisninger 

 Lexopen
 Østens Assyriske Kirkes hjemmeside (Danmark) 
 Østens Gamle Kirke

Kirkesamfund
Østervold (observatorium)

Østervold er et astronomisk observatorium ved Botanisk Have i København fra 1861. Universitetsobservatoriet på Rundetårn var blevet for lille, så derfor blev Østervoldobservatoriet oprettet. Dobbeltteleskopet er en 36 cm refraktor med en brændvidde på 4,9 m til visuelle observationer og en 20 cm refraktor med en brændvidde på 4,8 m til fotografiske optagelser. Grundet lysforurening og rystelser fra Boulevardbanen, har observatoriet ingen videnskabelig betydning længere. I 1953 flyttede Københavns Universitets Astronomiske Observatorium til Brorfelde, syd for Holbæk. Østervold er ofte brugt blandt ornitologer. Bygningerne huser i dag Institut for Naturfagenes Didaktik, Københavns Universitet.

Eksterne henvisninger 

 Østervold (København kommune, Hovedstaden)  – artslister med mere.
 Observatorier i kulturbyen København 
 Institut for Naturfagenes Didaktik

Bygninger, konstruktioner og anlæg i Københavns Kommune
Observatorier i Danmark
Indre By (København)
Østrogen

Østrogen (eller østrogener) er en gruppe af steroidhormoner, der fungerer som et kvindeligt kønshormon.
Østrogen findes hos både mænd og kvinder; men i større mængder hos kønsmodne kvinder.

Østrogen er af betydning for udviklingen af sekundære kønskarakteristika hos kvinder, f.eks bryster, og et vigtigt regulerende hormon i menstruationscyklus.

Østrogen produceres i folliklen, som udvikles i æggestokkene.

Etymologi 
Østrus "brunst" ← Latin oestrus "vildskab", "bremse" ← græsk οἶστρος oistros, "bremse", "brise", "stik" eller "skørt indfald".

Det græske ord refererer specielt til den bremse Hera sendte ud for at irritere Io, efter et af Zeus' sidespring.

Se også 
 Hormonforstyrrende

Henvisninger 

Steroidhormoner
Sexologi
Lake Superior

Øvre sø (engelsk: Lake Superior) er den største af de fem store søer (Great Lakes) i Nordamerika og den næststørste sø i verden efter det Kaspiske Hav. Grænsen mellem USA og Canada løber gennem søen. Søen er omgivet af den canadiske provins Ontario og staterne Minnesota, Wisconsin og Michigan i USA.

Søens overfladeareal er 82.380 km² og den største dybde er 406 m.

Se også 
 Lake Superior, Australien

Søer i Nordamerika